Guillelmus, Dei gratia, Autissiodorensis episcopus: omnibus presentes litteras inspecturis, salutem in Domino. Noverint universi quod vacante ecclesia de Vermentone, que redditibus abundabat, in cujus parochia Bitriacum castrum, et infra castrum capella sita erant, nos multiplici ratione inducti dictam capellam parochialem ecclesiam esse statuimus et matricem: primo quia Bitriacum locus est munitus, ad quem propter munitionem de qua semper timetur difficiles sunt aditus et egressus, nec licet presbytero, si forte quis egrotaret in castro, vel ad egrum de nocte intrare, vel etiam ut parvulos ad ecclesiam baptizandos deferrent habitatores castri de nocte exire. Secundo, quia cum castrum predictum aliquantulum ab ecclesia parochiali distaret, propter locorum distantiam multa poterant incidere pericula de viatico et confessionibus infirmantium et baptismate parvulorum. Hec igitur attendentes dictam capellam de Bitriaco matricem esse ecclesiam constituimus, separantes eam ab ecclesia de Vermentone et concedentes eidem, ut de cetero et in perpetuum habeat redditus illos quod vir nobilis Petrus comes Autissiodorensis pro deserviendo in capella presbytero de Vermentone assignaverat, et preterea bladum quod parochiani solvere tenentur. Statuimus etiam ut habitatores Bitriaci et omnes infra limites constitutos manentes parochiani sint de cetero ecclesie Bitriaci. Sciendum quoque quod nos vacante ecclesia de Vermentone separavimus ab ea quicquid decimarum ipsa ecclesia apud Saciacum, tam in blado quam vino sive etiam rebus aliis percipere solita erat, et dedimus decimas illas consentiente et laudante capitulo Autissiodorensi matricularie in ecclesia Autissiodorensi de novo a nobis institute. Volentes autem ut presbyter Bitriaci competentem habeat sustentationem, statuimus ut ecclesia de Bitriaco dictas decimas in perpetuum habeat, et matriculariis Autissiodorensis ecclesie quos de novo instituimus duodecim libras Autissiodorensis monete presbyter de Bitriaco solvere teneatur terminis constitutis, juramento prestito, medietatem videlicet in octavis omnium sanctorum, et medietatem in octavis Pasche annis singulis. Ecclesiam quoque de Vermentone vacantem predicte dedimus matricularie, eodem capitulo consentiente et laudante, retenta tamen nobis et successoribus nostris episcopis presbyteri institutione. Verum ne matricularii de bonis ecclesie de Vermentone matricularie predicte concesse tantum percipiant, quod presbyter ab episcopo institutus in ea sufficientes redditus non haberet; statuimus ut presbyter de Vermentone annis singulis juramento prestito decem et octo libras Autissiodorensis monete matriculariis institutis a nobis terminis prenotatis solvere teneatur preter antiquam sexaginta solidorum censam quorum quadraginta capitulo Autissiodorensi, viginti vero canonicis B. Marie juxta majorem ecclesiam site debentur. Actum anno Domini millesimo ducentesimo tertio decimo.